[Foto’s] Hond met eie kospakkie in Texas-storm verower harteOtis (Foto: Facebook via Tiele Dockens) ŉ Foto van ŉ Duitse herdershond wat te midde van die verwoestende orkaan Harvey in die suidweste van Texas in die VSA met ŉ sak hondekos alleen in ŉ straat drentel, versprei soos ŉ veldbrand op sosiale media en verower wêreldwyd harte. Salvador Segovia, ŉ inwoner van Texas wat veronderstel was om na sy kleinseun se hond, Otis, om te sien, het aan The Washington Post vertel hy het dié hond op sy huis se agterstoep toegesluit net voordat die storm kusdorpe getref het, oorstromings veroorsaak het en huise in die omgewing verwoes het. Volgens Segovia moes Otis egter bang geraak het toe die storm losbars en hy het op een of ander manier ontsnap. Segovia sê hy het na Otis gaan soek, maar kon nie daarin slaag om hom op te spoor nie. Tiele Dockens, ook ŉ Texas-inwoner wat nie té ver van Segovia woon nie, het Otis die dag nadat hy weggeraak het in die straat gewaar toe sy na vriende en familie se huise gaan omsien het wat as gevolg van die storm die omgewing verlaat het. “Dit was asof hy doelgerig op ŉ missie êrens heen loop,” het Dockens vertel. “Ek het gedink dis ongelooflik oulik.” Dockens het ŉ foto van Otis geneem en dit op haar Facebook-blad gedeel wat intussen wyd op sosiale media versprei is. Otis (Foto: Facebook via Tiele Dockens) Sy het aan The Washington Post vertel sy het vinnig besef hy was wél op ŉ missie – dié keer op pad terug huis toe nadat die storm ietwat begin kalmeer het. “Sy [Dockens] het na my huis toe gekom en my gevra: ‘Is dit jou hond wat hier in die straat afloop?’” vertel Segovia. “Toe ek omdraai en kyk, toe sien ek Otis, en hy het nog kos by hom gedra ook!” Volgens hom het Otis reguit na die stoep aangestap gekom, die sak kos neergesit en op die stoep gaan lê. Segovia sê dit is nie die eerste keer wat Otis harte verower nie. “Hy het ŉ baie hartseer gesig, so mense verwonder hulle altyd aan hom wanneer hulle hom sien,” vertel hy. “Hy hou daarvan om sommer na die plaaslike Dairy Queen te loop waar sommige van die personeel vir hom ŉ roomys of ŉ hamburger gee. Hy gaan ook dikwels om by ŉ hardewarewinkel in die omgewing waar die eienaars hom altyd voer. Hy is ŉ baie slim hond.” Segovia het Otis as ŉ babahondjie aangeneem toe ŉ man hom sommer êrens in die omgewing wou vrylaat. Hy is vanjaar sowat ses jaar oud. Volgens Segovia was sy kleinseun nog nié tuis teen die tyd toe Otis weer veilig terug was nie.